b'\n_START_ARTICLE_\nSavivaldyb\xc4\x97s tarybos veiklos reglamentas\n_START_PARAGRAPH_\nSavivaldyb\xc4\x97s tarybos veiklos reglamentas \xe2\x80\x93 pagrindinis savivaldyb\xc4\x97s tarybos vidaus teis\xc4\x97s aktas, kuriuo pagal galiojant\xc4\xaf Vietos savivaldos \xc4\xafstatym\xc4\x85 nustatoma savivaldyb\xc4\x97s tarybos strukt\xc5\xabra, tarybos institucij\xc5\xb3 kompetencija ir funkcijos, j\xc5\xb3 tarpusavio santykiai ir santykiai su savivaldyb\xc4\x97s administracija, ceremonialai ir proced\xc5\xabros, tarybos nari\xc5\xb3 ir pareig\xc5\xabn\xc5\xb3 \xc4\xafgaliojimai. Tai dokumentas, vienodai galiojantis ir privalomas visiems savivaldyb\xc4\x97s gyventojams ir jos teritorijoje veikiantiems \xc5\xabkio subjektams, juridine forma atitinkantis akcin\xc4\x97s bendrov\xc4\x97s \xc4\xafstatus, nes savivaldyb\xc4\x97 savo esme ir yra jos gyventoj\xc5\xb3 akcin\xc4\x97 bendrov\xc4\x97.\n_START_SECTION_\nStrukt\xc5\xabra\n_START_PARAGRAPH_\nTarybos veiklos reglamentas paprastai susideda i\xc5\xa1 keli\xc5\xb3 bendr\xc5\xb3j\xc5\xb3 dali\xc5\xb3 ir taisykli\xc5\xb3 rinkinio. Kaip ir kiekvienos \xc4\xafstaigos ar \xc4\xafmon\xc4\x97s \xc4\xafstatuose b\xc5\xabtina nurodyti, kokiu teisiniu pagrindu veikia institucija, kas jai suteik\xc4\x97 teis\xc4\x99 ir gali\xc4\x85 veikti, kas yra jos steig\xc4\x97jai, kokius ji turi \xc4\xafgaliojimus ir kaip ji juos \xc4\xafgyvendina, kas, kokius ir kaip priima sprendimus, kokia institucijos vie\xc5\xa1ojo administravimo vidin\xc4\x97 ir valdymo strukt\xc5\xabra.\n_START_SECTION_\nTurtas\n_START_PARAGRAPH_\nAntroji dalis skiriama nusakyti, kok\xc4\xaf material\xc5\xb3 ir nematerial\xc5\xb3 turt\xc4\x85 valdo savivaldyb\xc4\x97s taryba, ir kaip ji juo disponuoja, kaip ir kam gali b\xc5\xabti perduotas ar parduotas savivaldyb\xc4\x97s turtas, kaip ir kokiu pagrindu gali b\xc5\xabti municipalizuotas bendruomen\xc4\x97s poreikiams b\xc5\xabtinas fizini\xc5\xb3 ir juridini\xc5\xb3 asmen\xc5\xb3 nuosavyb\xc4\x97je esantis turtas. Toliau nusakoma, kas sudaro savivaldyb\xc4\x97s \xc5\xabkin\xc4\xaf ir finansin\xc4\xaf pagrind\xc4\x85, kokie mokes\xc4\x8diai renkami savivaldyb\xc4\x97s teritorijoje ir kas juos nustato, kur ir kaip panaudojamos gautos l\xc4\x97\xc5\xa1os ir kas gali kontroliuoti j\xc5\xb3 panaudojim\xc4\x85. Taip pat b\xc5\xabtina nustatyti valstyb\xc4\x97s teikiam\xc5\xb3 dotacij\xc5\xb3 ir kredit\xc5\xb3 panaudojimo principus, kaip atsiskaitoma u\xc5\xbe valstyb\xc4\x97s nustatytas savivaldybei funkcijas, kokie teisiniai santykiai tarp savivaldyb\xc4\x97s ir valstyb\xc4\x97s biud\xc5\xbeet\xc5\xb3.\n_START_SECTION_\nVie\xc5\xa1osios paslaugos\n_START_PARAGRAPH_\nDar viena dalis skiriama pagrindin\xc4\x97s savivaldyb\xc4\x97s funkcijos \xe2\x80\x93 vie\xc5\xa1\xc5\xb3j\xc5\xb3 paslaug\xc5\xb3 teikimui. Joje i\xc5\xa1vardijamos vie\xc5\xa1osios paslaugos, kurias teikia ir gali teikti savivaldyb\xc4\x97 tiesiogiai gyventojams ir bendruomenei, kaip organizuojamas j\xc5\xb3 teikimas, kas gali jas teikti, kas nustato vie\xc5\xa1\xc5\xb3j\xc5\xb3 paslaug\xc5\xb3 tarifus ir kaip u\xc5\xbe jas apmokama. B\xc5\xabtina nurodyti, kas gali kontroliuoti teikiam\xc5\xb3 paslaug\xc5\xb3 kokyb\xc4\x99 ir atsiskaitym\xc4\x85 u\xc5\xbe jas, kokios galimos teisin\xc4\x97s pasekm\xc4\x97s u\xc5\xbe nusi\xc5\xbeengimus.\n_START_SECTION_\nKompetencijos ribos ir funkcijos\n_START_PARAGRAPH_\nReglamentu nustatomos politin\xc4\x97s ir administracin\xc4\x97s vald\xc5\xbeios kompetencijos ribos ir funkcijos, j\xc5\xb3 priimam\xc5\xb3 teis\xc4\x97s akt\xc5\xb3 formos ir galios, atstovaujamosios ir vykdomosios vald\xc5\xbei\xc5\xb3 tarpusavio santykiai, savivaldyb\xc4\x97s vie\xc5\xa1ojo administravimo institucij\xc5\xb3 darbo tvarka, teis\xc4\x97s akt\xc5\xb3 rengimo, svarstymo, pri\xc4\x97mimo, \xc4\xafgyvendinimo ir kontrol\xc4\x97s taisykl\xc4\x97s, vie\xc5\xa1ojo administravimo institucij\xc5\xb3 rengiam\xc5\xb3 vidini\xc5\xb3, vie\xc5\xa1\xc5\xb3j\xc5\xb3 ir oficiali\xc5\xb3j\xc5\xb3 rengini\xc5\xb3 ceremonialas ir protokolas, bet koki\xc5\xb3 bendruomen\xc4\x97je vykstan\xc4\x8di\xc5\xb3 pos\xc4\x97d\xc5\xbei\xc5\xb3, susirinkim\xc5\xb3, miting\xc5\xb3 inicijavimo, rengimo, vedimo ir atsakomyb\xc4\x97s u\xc5\xbe juos tvarka, gyventoj\xc5\xb3 kreipimosi \xc4\xaf savivaldyb\xc4\x97s vie\xc5\xa1ojo administravimo institucijas b\xc5\xabdai (pra\xc5\xa1ymas, apeliacija, vie\xc5\xa1as skelbimas, vie\xc5\xa1as paklausimas, pilietin\xc4\x97 iniciatyva), j\xc5\xb3 pateikimo, svarstymo ir atsakym\xc5\xb3 \xc4\xaf juos pateikimo formos bei terminai, asmens teis\xc4\x97s susipa\xc5\xbeinti su vie\xc5\xa1aisiais dokumentais ir sprendim\xc5\xb3 projektais tvarka, gyventoj\xc5\xb3 dalyvavimo priimant sprendimus tvarka, politik\xc5\xb3 ir tarnautoj\xc5\xb3 darbo ir tarifikacijos s\xc4\x85lygos, gyventojo padarytos savivaldybei ar bendruomenei bei pareig\xc5\xabno padarytos gyventojui \xc5\xbealos atlyginimo s\xc4\x85lygos bei kit\xc5\xb3 klausim\xc5\xb3 sprendimo principai.\n_START_SECTION_\nPlanavimas\n_START_PARAGRAPH_\nVienas svarbiausi\xc5\xb3 reglamento skyri\xc5\xb3 yra biud\xc5\xbeetinio planavimo ir biud\xc5\xbeeto projekto sudarymo, jo svarstymo administracijoje bei tarybos komitetuose, biud\xc5\xbeeto plano tvirtinimo savivaldyb\xc4\x97s taryboje principiniai nuostatai. Reglamente nustatoma, kaip pagrind\xc5\xbeiamas biud\xc5\xbeeto l\xc4\x97\xc5\xa1\xc5\xb3 poreikis, kaip sudaromas bendrasis planas, ilgalaikis strateginis planas ir metinis planas, kaip \xe2\x80\x9esusveriami\xe2\x80\x9c finansavimo prioritetai, kaip formuojamas pats biud\xc5\xbeeto planas.\n_START_SECTION_\nAtributika\n_START_PARAGRAPH_\nKiekviena savivaldyb\xc4\x97 turi savo atributik\xc4\x85 \xe2\x80\x93 herb\xc4\x85, himn\xc4\x85, v\xc4\x97liav\xc4\x85, antspaud\xc4\x85. Kartais savo atributik\xc4\x85 gali tur\xc4\x97ti ir sud\xc4\x97tin\xc4\x97s savivaldyb\xc4\x97s teritorijos dalys. Tik pagrindiniame savivaldyb\xc4\x97s dokumente \xc4\xafmanoma tinkamu teisiniu lygiu nustatyti j\xc5\xb3 naudojimo principus. Ta\xc4\x8diau juos konkre\xc4\x8diau paai\xc5\xa1kinti gali ir savivaldyb\xc4\x97s taisykl\xc4\x97s._NEWLINE_Reglamentu galima nustatyti ir \xc4\xafvairias bendruomen\xc4\x97s, savivaldyb\xc4\x97s, tarybos bei kitas vie\xc5\xa1as proced\xc5\xabras bei specialiuosius ceremonialus, tokius, kaip savivaldyb\xc4\x97s \xc5\xa1vent\xc4\x97s (pavyzd\xc5\xbeiui, Magdeburgo teisi\xc5\xb3 suteikimo dienos min\xc4\x97jimas, Pasveikinimo miestui \xc5\xa1vent\xc4\x97), tarybos nari\xc5\xb3 priesaika bendruomenei, mero inauguracija, tarybos pos\xc4\x97d\xc5\xbei\xc5\xb3 vedimo tvarka.'